

Република Србија

Аутономна покрајина Војводина

Покрајински секретаријат за образовање, прописе, управу и националне мањине - националне заједнице

Сектор за националне мањине - националне заједнице и преводилачке послове

**ГОДИШЊИ ИЗВЕШТАЈ О ИНСПЕКЦИЈСКОМ НАДЗОРУ НАД ПРИМЕНОМ СЛУЖБЕНЕ УПОТРЕБЕ ЈЕЗИКА И ПИСAМА НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ ЗА 2022.ГОДИНУ**

Израдио:

Борка Адриан

Самостални саветник за инспекцијски надзор за службену употребу језика и писама

Октобар, 2023. године

**I. УВОД**

Годишњи извештај о инспекцијском надзору над применом службене употребе језика и писaма на територији АП Војводине за 2022. годину садржи општи приказ инспекцијско-надзорних послова у 2022.години, службених саветодавних посета, организованих састанака у циљу унапређења примене права на службену у потребу језика и писама, као и издатих аката о примени прописа у циљу правилне и потпуне примене закона и других прописа, те праћење стања на територији АП Војводине у области службене употребе језика и писма. Инспекцијски надзори и службене контроле, службене саветодавне посете, спроводе се употребом метода и техника како је прописано законским и подзаконским актима који су темељ за поступање инспекције, уз обавезно коришћење контролних листа, односно и у складу са Правилником о посебним елементима, односно критеријумима за процену ризика, учесталости вршења инспекцијског надзора на основу процене ризика и посебним елементима плана инспекцијског надзора у области управне инспекције ("Службени гласник РС", број 61/2018). Послови и задаци из Годишњег плана инспекцијског надзора за 2022. годину обављали су се свакодневно, како канцеларијски у седишту покрајинског органа управе тако и на терену на територији АП Војводине. Послове инспекцијског надзора над службеном употребом језика и писма током 2022. године вршио је инспектор у оквиру Покрајинског секретаријата за образовање, прописе, управу и националне мањине – националне заједнице. Инспектор је самосталан у раду у границама овлашћења утврђених законом, а за свој рад је лично одговоран. Циљ инспекције у овој области је да саветодавним и превентивним деловањем или налагањем мера обезбеди законитост поступања надзираних субјеката и спречи или отклони штетне последице по законом и другим прописом заштићена права и интересе.

**II. ОПШТИ ПОДАЦИ**

Послове надзора над применом службене употребе језика и писма на територији Аутономне покрајине Војводине у 2022.години обављаo je један инспектор - самостални саветник за инспекцијски надзор за службену употребу језика и писама. Послови инспекцијског надзора у области службене употребе језика и писма на територији Аутономне покрајине Војводине обављају се као поверени послови. Чланом 76. Закона о утврђивању надлежности Аутономне Покрајине Војводине („Службени гласник РС“, бр. 99/09 и 67/12 – одлука УС, 18/2020 - други закон и 111/2021- други закон), утврђено је да АП Војводина, преко својих органа, врши инспекцијски надзор у области службене употребе језика и писама као поверени посао, док је чланом 37. Покрајинске скупштинске одлуке о покрајинској управи ("Службени лист АП Војводине", број 37/2014, 54/2014-други пропис, 37/2016 и 29/2017, 24/2019, 66/2020 и 38/2021), прописано да ови послови спадају у делокруг Покрајинског секретаријата за образовање, прописе, управу и националне мањине – националне заједнице.

Послови инспекцијског надзора обављају се у складу са овлашћењима утврђеним Законом о утврђивању надлежности Аутономне Покрајине Војводине, Законом о инспекцијском надзору, Законом о државној управи, Закон о запосленима у аутономним покрајинама и jeдиницама локалне самоуправе, Законом о општем управном поступку, Закона о утврђивању надлежности Аутономне Покрајине Војводине и Уредбом о канцеларијском пословању. Надзор се врши над применом одредби Закона о службеној употреби језика и писама, Закона о заштити права и слобода националних мањина, Закона о локалној самоуправи, Закона о националним саветима националних мањина и других прописа који се делимично односе на област службене употребе језика и писама.

Надзором се контролише да ли су српски језик ћирилично писмо, односно латинично писмо (тамо где је статутом јединице локалне самоуправе латинично писмо уведено у службену употребу) и језици и писма националних мањина у службеној употреби, правилност и потпуност код исписивања табли с називом насељених места, улица и тргова и других ознака, правилност и потпуност исписивања табли са називом органа и организација, установа, јавних предузећа и других директних и индиректних буџетских корисника, у смислу одредби Закона о службеној употреби језика и писама, као и обавештења и упозорења за јавност и других јавних натписа, истакнутих од стране државних органа, органа аутономних покрајина, градова и општина, установа, предузећа и других организација кад врше јавна овлашћења (јавних предузећа, јавних служби). Надзором се контролише и начин обављања комуникације (усмена и писмена) органа са јавним овлашћењима са грађанима на језицима у службеној употреби, односно начин вођена евиденције од стране надзираних субјеката, као и начин исписивања личних имена у све јавне исправе, евиденције и збирке личних података.

Инспекцијски надзори су извршени у складу са Годишњим планом инспекцијског надзора над применом службене употребе језика и писма на територији Аутономне Покрајине Војводине за 2022.годину, састављен новембра 2021. године, одобрен од стране покрајинског секретара и Управног инспектората дописом број 038-021-02-22/2021-02 од 28.12.2021.године.

**III. ПРИМЕЊЕНИ ПРОПИСИ У СПРОВОЂЕЊУ ИНСПЕКЦИЈСКОГ НАДЗОРА**

У оквиру вршешења инспекцијског надзора, у области службене употребе језика и писма, примењују се следећи материјални и процесни прописи:

1. Закон о инспекцијском надзору („Службени гласник РС“, бр. 36/15 и 44/18 - други закон и 95/18);
2. Закон о службеној употреби језика и писама (Службени гласник РС", бр. 45/91, 53/93 - други закон, 67/93 - други закон, 48/94 - други закон, 30/10, 101/05 - други закон,  47/18 и 48/18-исправка);
3. Закон о општем управном поступку ("Службени гласник РС", бр. 18/16 - Аутентично тумачење - 95/18);
4. Закон о државној управи ("Службени гласник РС", бр. 79/05, 101/07, 95/10, 99/14, 30/18 - други закон и 47/18);
5. Закон о утврђивању надлежности Аутономне покрајине Војводине („Службени гласник РС“, бр. 99/09 и 67/12 – одлука УС, 18/20-6- други закон);
6. Закон о запосленима у аутономним покрајинама и jeдиницама локалне самоуправе ("Службени гласник РС", бр. 21/16, 113/17, 113/17-I - други закон и 95/18);
7. Закон о националним саветима националних мањина ("Службени гласник РС", бр. 72/09, 20/14 - Одлука УС РС, 55/14 и 47/18).
8. Закон о заштити права и слобода националних мањина ("Службени лист СРЈ", бр. 11/02, "Службени гласник РС", бр. 72/09 - други закон,  97/13 - Одлука УС РС и 47/18);
9. Уредба о канцеларијском пословању органа државне управе ("Службени гласник РС", бр. 80/92, 45/16 и 98/16);
10. Покрајинска скупштинска одлука о покрајинској управи ("Службени лист АП Војводине", број 37/14, 54/14-други пропис, 37/16 и 29/17, 24/19, 66/20 и 38/2021);
11. Покрајинска скупштинска одлука о додели буџетских средстава органима и организацијама у чијем раду су у службеној употреби језици и писма националних мањина – националних заједница ("Службени лист АПВ", бр. 14/15);
12. Правилник о саобраћајној сигнализацији („Службени гласник РС“, бр. 85/17);
13. Правилник о посебним елементима, односно критеријумима за процену ризика, учесталости вршења инспекцијског надзора на основу процене ризика и посебним елементима плана инспекцијског надзора у области управне инспекције ("Службени гласник РС", бр. 61/18);

Поред наведених прописа који се примењују у оквиру надзора, за инспекцијски надзор у области службене употребе језика и писма од значаја су и одлуке националних савета националних мањина о утврђивању традиционалних назива насељених места на језицима националних мањина.

**IV. СЛУЖБЕНЕ САВЕТОДАВНЕ ПОСЕТЕ У 2022. ГОДИНИ**

У периоду од 01. јануара до 31 децембра 2022. године, биле су извршене две службене саветодавне посете, у складу са годишњим планом инспекцијског надзора над применом службене употребе језика и писма на територији Аутономне Покрајине Војводине за 2022.годину, на основу представки физичких и правних лица, као и на основу утврђеног степена ризика и потребе за превентивним и саветодавним деловањем инспекције.

Инспекција је о службеним саветодавним посетама сачињавала службену белешку у коју је уносила битне чињенице и околности ових посета, у складу са чланом 13. став 6. и 7. Закона о инспекцијском надзору. У свим извршеним службеним саветодавним посетама, инспекција је уочила пропусте, недостатке или неправилности у поступању субјекта код којег је извршена посета, те је инспекција у року од осам дана након посете сачинила и доставила надзираном субјекту допис који садржи препоруке субјекту о томе како да тај пропуст, односно недостатак или неправилност исправи и обезбеди законито поступање, и у ком року то треба да учини. Субјекат обавештава инспекцију о томе да ли је и како је поступио по овим препорукама, у року наведеном у допису. Непоступање по овим препорукама, као и необавештавање инспекције од стране овог субјекта о поступању по овим препорукама може, у складу са проценом ризика, представљати разлог за покретање инспекцијског надзора.

**Табела 1. Приказ извршених службених саветодавних посета са стањем извршења препорука у 2022. години.**

|  |  |  |  |
| --- | --- | --- | --- |
| **Субјекат код кога је извршена службена саветодавна посета** | **Датум извршења службене саветодавне посете** | **Утврђене неправилности у поступању и упућене препоруке** | **Извршене препоруке** |
| Туристичка организација општине Бела Црква | 9.11.2022. године | Да | Да  |
| Градска управа Суботица  | 12.12.2022. године | Да | Да  |

**V. ИНСПЕКЦИЈСКИ НАДЗОРИ У 2022. ГОДИНИ**

У току 2022. године извршено је укупно 11 теренских инспекцијских надзору у области службене употребе језика и писма. Од наведених 11 инспекцијских надзора, 10 је било редовних инспекцијских надзора а 1 ванредни инспекцијских надзора. Према годишњем плану инспекцијског надзора над службеном употребом језика и писма на територији АПВ за 2022. годину, планирано је 10 редовних (теренских), 5 контролних инспекцијских надзора (теренских и канцеларијских надзора) и 3 службене саветодавне посете. Од 10 планираних инспекцијских надзора , сви инспекцијски надзори су извршени. Од планираних 3 службених саветодавних посета, само службена саветодавна посета у ОШ. „Никола Тесла“ у Новом Саду није извршена, имајући у у виду да је из спровођене самопровере испуњености захтева из контролне листе и самопроцене ризика и достављање извештаја о томе инспекцији, могло да се утврди чињенично стање у истој, у области службене употребе језика и писма. Инспекцији је у 2022. години упућен једна представка, која не спада у њену надлежност, а која је прослеђена надлежној Грађевинској инспекцији Општине Инђија.

 Инспекцијски надзор, према врсти, у току 2022. години вршио се као редован, ванредан и контролни. Редован инспекцијски надзор врши се према плану инспекцијског надзора. Ванредан инспекцијски надзор вршио се када се поступало по представци правног или физичког лица (најчешће на захтев националних савета националних мањина, Покрајинског заштитника грађана ‒ Омбудсмана, али и других заинтересованих субјеката, правних или физичких лица). Контролни инспекцијски надзор вршио се ради утврђивања извршења мера које су предложене или наложене надзираном субјекту у оквиру редовног или ванредног инспекцијског надзора из 2021. године и 2022. године и извршили су се као канцеларијски инспекцијски надзори с обзиром на то што се из достављене документације којом се доказало поступање по наложеним мерама могло утврдити чињенично стање и правилно поступање надзираних субјеката.

Инспекцијски надзор, према облику, вршио се као теренски и канцеларијски. Теренски инспекцијски надзор вршио се изван службених просторија инспекције, на лицу места и састојао се од непосредног увида у табле с називом насељених места, улица и тргова, називом органа и организација, као и обавештења и упозорења за јавност и других јавних натписа, које је поставио надзирани субјекат. Канцеларијски инспекцијски надзор вршио се у службеним просторијама инспекције, увидом у акте, податке, фотографије и документацију надзираног субјекта. Редовни инспекцијски надзори извршени су код оних надзираних субјеката код којих није било извршених надзора у претходне три године. Такође, редовни инспекцијски надзор је извршен и код оних субјеката који представљају буџетске кориснике којима је Покрајински секретар за образовање, прописе, управу и националне мањине – националне заједнице доделио финансијска средства за унапређивање вишијезичја на основу Конкурса за доделу буџетских средстава органима и организацијама у Аутономној покрајини Војводини у чијем раду су у службеној употреби језици и писма националних мањина ‒ националних заједница за 2021. и 2022. годину.

Инспектор о извршеним инспекцијским надзорима сачињавао је записник о инспекцијском надзору, у којем је унео следеће податке: подаци из налога за инспекцијски надзор ако је издат; време и место инспекцијског надзора, а нарочито навођење основа и образложење разлога који су условили да се инспекцијски надзор врши ван радног времена надзираног субјекта; опис предузетих радњи; изјаве које су дате; опис других изведених доказа; утврђено чињенично стање; констатација законитог пословања и поступања надзираног субјекта; опис откривених незаконитости, са навођењем доказа на основу којег је одређена чињеница утврђена и правног основа за утврђивање незаконитости; мере које се изричу са навођењем правног основа на коме су засноване и роком за поступање по њима; одговарајућа образложења; обавеза надзираног субјекта да обавештава инспектора о поступању по мерама и рок за то обавештавање; подаци о поднетим кривичним пријавама, пријавама за привредни преступ и захтевима за покретање прекршајног поступка, ако су поднете, односно издатим прекршајним налозима, ако су издати; подаци о другим мерама и радњама на које је инспектор овлашћен, ако су предузете; рок за давање примедаба на записник; навођење да је записник са или без примедаба прочитан лицу које присуствује надзору; други подаци и наводи од значаја за инспекцијски надзор. Записник се достављао надзираном субјекту у року од осам радних дана од завршетка инспекцијског надзора. У току 2022. године није поднета ниједна примедба на записник о инспекцијском надзору.

Инспекцијски надзор је извршен на основу питања из Контролне листе која је израђена од стране Министарства државне управе и локалне самоуправе. Контролна листа за област службене употребе језика и писама доступна је на следећој интернет страници Министарства државне управе и локалне самоуправе: <http://www.mduls.gov.rs/inspekcijski-nadzor.php>. Поред тога, контролна листа се налази и на интернет страници Покрајинског секретаријата за образовање, прописе, управу и националне мањине – националне заједнице: <http://www.puma.vojvodina.gov.rs/documents.php?st=1>. Контролна листа чини саставни део записника. Инспекцијски надзори су извршени на основу контролне листе КЛ-002-01/02 објављена је 17 децембра 2019. године. Инспектор у току вршења инспекцијског надзора извршио је увид у јавне исправе и податке из регистара и евиденција које воде надлежни државни органи, органи аутономне покрајине и органи јединице локалне самоуправе и други имаоци јавних овлашћења ако су неопходни за инспекцијски надзор. Поред наведеног, извршио је увид у личну или другу јавну исправу са фотографијом која је подобна да се идентификују овлашћених лица у надзираном субјекту. Такође инспектор је узимао писане и усмене изјаве надзираних субјеката вршио увид пословне књиге, општи и појединачни акти, евиденције, уговори и друга документација надзираног субјекта од значаја за инспекцијски надзор. Инспектор и друга службена лица Секретаријата фотографисали су и снимили објекте и предмете од значаја за инспекцијски надзор и предузели су друге радње ради утврђивања чињеничног стања према Закону о инспекцијском надзору и посебном закону.

Код надзираних субјеката код којих је у току 2022. године извршен инспецијски надзор, а који су делимично извршили наложене мере, инспекција ће пратити извршење истих до краја 2023. године, у облику контролних инспекцијских надзора, с обзиром да је део субјеката затражило и пролонгацију рока за реализацију мера, услед недостатка финансијских средстава за извршење истих.

|  |
| --- |
| **Табела 2. Приказ извршених инспекцијских надзора са стањем извршења наложених мера у 2022. години.** |
| **СУБЈЕКАТ И ВРСТА ИНСПЕКЦИЈСКОГ НАДЗОРА** | **МЕСТО** | **ИЗВРШЕЊЕ НАЛОЖЕНИХ МЕРА** |
| УНИВЕРЗИТЕТ У НОВОМ САДУ - Редовни инсп. надзор | НОВИ САД | Наложене мере су у потпуности извршене |
| ТУРИСТИЧКА ОРГАНИЗАЦИЈА ГРАДА НОВОГ САДА - Редован инсп.надзор | НОВИ САД | Наложене мере су у потпуности извршене |
| ЈАВНО ПРЕДУЗЕЋЕ „НАЦИОНАЛНИ ПАРК ФРУШКА ГОРА“ - Редован инсп. надзор | СР.КАМЕНИЦА | Наложене мере су делимично извршене |
| ОПШТИНСКА УПРАВА ЖИТИШТЕ - Редован инсп. надзор | ЖИТИШТЕ | Наложене мере су делимично извршене |
| ОСНОВНА ШКОЛА „ЈОЖЕФ АТИЛА“ - Редован инсп. надзор | БОГОЈЕВО | Наложене мере су делимично извршене |
| ЈАВНО ПРЕДУЗЕЋЕ „ПАЛИЋ – ЛУДАШ“ - Редован инсп. надзор | ПАЛИЋ | Наложене мере су у потпуности извршене |
| ОПШТИНА СЕНТА - Редован инсп. надзор | СЕНТА | Није било наложених мера |
| ОПШТИНА СРБОБРАН- Редован инсп. надзор | СРБОБРАН | Наложене мере су у потпуности извршене |
| МЕСНА ЗАЈЕДНИЦА ТРЕШЊЕВАЦ - Редован инсп. надзор | ТРЕШЊЕВАЦ | Наложене мере су у потпуности извршене |
| ЈГСП НОВИ САД - редован инсп. надзор | НОВИ САД | Није достављено обавештење о извршењу мера |
| УСТАНОВА ЗА ПРЕДШКОЛСКО ВАСПИТАЊЕ И ОБРАЗОВАЊЕ „РАДОСТ“ СРБОБРАН -ванредни инсп. надзор | СРБОБРАН | Наложене мере су у потпуности извршене |

**VI. ДРУГЕ АКТИВНОСТИ ИНСПЕКЦИЈЕ У ОБЛАСТИ СЛУЖБЕНЕ УПОТРЕБЕ ЈЕЗИКА И ПИСАМА У 2022. ГОДИНИ**

У току 2022. године, на територији Аутономне покрајине Војводине било је интензивних активности у области права на службену употребу језика и писама , посебно у погледу службене употребе језика и писама припадника националних мањина.

Крајем 2022. године били су учестали захтеви јединица локалне самоуправе за превођењем назива насељених места, заселака, улица и тргова на језицима националних мањина, као и назива јавних предузећа, радних јединица (испостава, филијала) републичких органа и интернет презентација, на језике националних мањина у службеној употреби, на које су преводилачка одељења Секретаријата позитивно одговорила и извршила превођење, уз указивање да су њени преводи консултативног карактера, те да је обавезна консултација националних савета националних мањина. Одређени захтеви за превођење и контролну исправности превода, односили су се и на називе образових установа.

Током 2022. године, инспекција Секретаријата дописом се обратила ЈП „Путеви Србије”, Сектору за одржавање државних путева I и II реда ‒ Одељењу одржавања и заштите путева Нови Сад, ради поступања приликом постављања и исписивања табле саобраћајног знака „НАЗИВ НАСЕЉЕНОГ МЕСТА” (III-23) и табле саобраћајног знака „ЗАВРШЕТАК НАСЕЉЕНОГ МЕСТА” (III-23.1) и на чешком језику и писму, на путевима из њихове надлежности на територији општине Бела Црква. Поред наведеног, испекција Секретаријата је донела Акт о примени прописа у вези са службеном употребом језика и писма у Републичком фонду за пензијско и инвалидско осигурање - Филијала Нови Сад.

Инспектор из Секретаријата је 19.05.2022.године, учествовао на трибину „Језик и писмо у службеној употреби“ у Суботици, на којој је присутнима указао на специфичности службене употребе језика и писма у покрајини и Граду Суботица.

Национални савет словачке националне мањине, 8.6.2022. године, усвојио је нову одлуку о утврђивању традиционалних назива градова, општина и насељених места на словачком језику. Током 2022. године инспекција Секретаријата је проследила на надлежност, како инспекцији за државне путеве, тако и органима/предузећима који одржавају саобраћајну сигнализацију на државним и локаним путевима, више дописа, који су јој прослеђени а који се односе на оштећење саобраћајне сигнализација (углавном прецртавање назива насељених места и назива улица на језицима националних мањина у службеној употреби).

У току 2022. године инспектор за службену употребу језика и писма није поднео захтев за покретање прекршајног поступка, у погледу откривених неправилности у оквиру инспекцијских надзора, с обзиром да су одређени надзирани субјекти у потпуности поступали по наложеним мерама, започели поступање по мерама, делимично поступали по наложеним мерама, а и имајући у виду да рок за отклањање неправилности код многих истиче током 2023. године, када се планира вршење контролног инспекцијског надзора. У случају утврђења неизвршења мера које су предложене или наложене надзираном субјекту у оквиру контролног инспекцијског надзора, поднеће се захтев за покретање прекршајног поступка односно пријава за привредни преступ у току 2023. године.

Као разлози за непотпуно поступање по наложеним мерама, односно кашњења у поступању по наложеним мерама и делимично извршење наложених мера, надзирани субјекти су навели недостатак довољних финансијских средстава неопходна за реализацију и поступање по наложеним мерама у 2022. години, односно да ће се средства за извршење наложених мера које се односе на потпуну и правилну примену службене употребе језика и писма, обезбедити у буџетима надзираних субјеката за 2023. годину.

**VII. ПЛАН СЛУЖБЕНИХ САВЕТОДАВНИХ ПОСЕТА И РЕДОВНИХ ИНСПЕКЦИЈСКИХ НАДЗОРА ЗА 2023. ГОДИНИ**

План и избор надзираних субјеката код којих ће се у току 2023. године извршити редовни инспекцијски надзор је састављем према анализи процењених ризика са терена од стране иснпектора и имајући у виду одредбе Правилник о посебним елементима, односно критеријумима за процену ризика, учесталости вршења инспекцијског надзора на основу процене ризика и посебним елементима плана инспекцијског надзора у области управне инспекције.

Такође, план и избор надзираних субјеката код којих ће се у току 2023.године извршити редовни инспекцијски надзор је састављем и имајући у виду општине и градове, јавне установе, јавна предузећа, јавне службе и друге организације са јавним овлашћењима којима је Покрајински секретар за образовање, прописе, управу и националне мањине – националне заједнице доделио финансијска средства за унапређење вишијезичја на основу Конкурса за доделу буџетских средстава органима и организацијама у Аутономној покрајини Војводини у чијем раду су у службеној употреби језици и писма националних мањина - националних заједница за 2022. годину.

Поред наведеног, контролни инспекцијски надзори извршиће се у надзираним субјектима који су током 2022. године били предмет редовног инспекцијског надзора, а који након истека рока за поступање по наложеним мерама инспектора нису доставили доказе о поступању по истима, те је неопходно конторлним инспекцијским надзором проверити извршење наложених мера. Инспекција у оквиру Секретаријата, током 2023. године, такође ће поступити по поднетим представкама у оквиру ванредног инспекцијског надзора.

У свим надзираним субјектима где је у току 2022. године извршен редовни инспекцијски надзор, у складу са истеком рокова за извршење наложених мера, извршиће се контролни инспекцијски надзори. У случају да пре истека рока за извршавање наложених мера, надзирани субјект, у којем је током 2022. године извршен редовни инспекцијски надзор, достави инспекцији доказе о извршењу наложених мера, неће се приступити извршењу контролних теренских инспекцијских надзора, уколико се из достављене документације може несумњиво утврдити извршење наложених мера из редовних надзора извршени током 2022. године.

На предлог годишњег плана инспекцијског надзора над применом службене употребе језика и писма на територији Аутономне покрајине Војводине за 2023.годину прибављено позитивно мишљење покрајинског органа управе –Покрајинског секретаријата за образовање, прописе, управу и националне мањине- националне заједнице, са чијим делокругом су повезана питања из плана инспекцијског надзора, у складу са чланом 10. став 5. из Закона о инспекцијском надзору, а на основу члана 76. закона о утврђивању надлежности Аутономне покрајине Војводине („Службени гласник РС“, број 99/2009 и 67/2012 одлука УС). Предлог годишњег плана инспекцијског надзора је послат Министарству државне управе и локалне самоуправе – Управном инспекторату, у складу са чланом 10. Закона о инспекцијском надзору ради давања мишљена. Министарство државне управе и локалне самоуправе – Управни инспекторат је доставио позитивно мишљење на предлог годишњег плана дописом број 038-00-1/2023-02 од 18.01.2023. године

**VIII. ЗАКЉУЧНА РАЗМАТРАЊА**

 Инспектор за надзор над службеном употребом језика и писма на територији АПВ, извршио је током 2022. године инспекцијске надзоре у складу са техничким могућностима и капацитетима инспекције. Проблеми који су отежали вршење инспекцијског надзора био је недостатак расположивог службеног возила који је на располагању само за потребе инспекције. Инспектор за службену употребу језика и писма је током 2022. године интензивно сарађивао са Министарством за државну управу и локлану самоуправу, Министарством за људска и мањинска права и друштвени дијалог, Јавним предузећем „Путеви Србије“ Сектор за одржавање државних путева I и II реда - Одељење одржавања и заштите путева Нови Сад, Републичким секретаријатом за законодавством, инспекцијом за државне путеве из Покрајинског секретаријата за енергетику, грађевинарство и саобраћај, на превазилажењу проблема и неправилности у области примене права на службену употребу језика и писама на територији Аутономне покрајине Војводине. Такође, инспектор за надзор над службеном употребом језика и писма, интензивно је сарађивао са националним саветима националних мањина и Покрајинским заштитником грађана – Омбудсманом на унапређењу примене права у области службене употребе језика и писма.

 Инспектор за надзор над службеном употребом језика и писма, ће наставити да прати стање у области која јој је законом поверена и да врши инспекцијске надзоре у складу са техничким и људским капацитетима и могућностима.